**Татар гомуми белем бирү оешмаларында укучы балалар өчен**

**татар теленнән республика олимпиадасының**

**муниципаль туры сораулары**

**2018-2019 уку елы. 4 нче сыйныф**

Үткәрү вакыты – **90 минут**

Максималь балл – **54**

**I. Тестлардан берәр дөрес җавапны билгеләгез.**

1. Борын тартыкларының барысы да кулланылган мәкальне билгеләгез. (**2 балл**)

а) *Ана яхшылыгын авырсаң белерсең.*

ә) *Баланың бармагы авыртыр, ананың йөрәге авыртыр.*

б) *Әткәй – шикәр, әнкәй – бал.*

в) *Йомырка тавыкны өйрәтми.*

2. Нечкә сузык авазлардан гына торган мәкальне билгеләгез. (**2 балл**)

а) *Батырлыкта – матурлык.*

ә) *Батыр үз халкын яклый.*

б) *Кыюлык – бәхет.*

в) *Дөя дә бүләк, төймә дә бүләк.*

3. Мәкальдәге ябык иҗекләр саны дөрес күрсәтелгән рәтне билгеләгез. (**2 балл**)

*Ике туган, бергә килсә, сандугачтай сайрашыр.* (Мәкаль)

а) 5;

ә) 6;

б) 7;

в) 8.

4. *Йо*, *йө* кушылмаларының язылышы дөрес күрсәтелгән рәтне билгеләгез. (**2 балл**)

а) тамыр сүзнең беренче иҗегендә генә язылалар;

ә) тамыр сүзнең уртасында гына язылалар;

б) тамыр сүзнең ахырында гына язылалар;

в) тамыр сүзнең беренче иҗегендә һәм уртасында язылалар.

5. Сузык аваз хәрефләренең саны дөрес күрсәтелгән рәтне билгеләгез. (**2 балл**)

а) 12;

ә) 13;

б) 24;

в) 28.

6. Сүзләрнең мәгънәсе дөрес аңлатылган рәтне билгеләгез. (**2 балл**)

*Машина, телефон, телевизор, декабрь*

а) алынма сүзләр;

ә) искергән сүзләр;

б) синонимнар;

в) яңа сүзләр.

7. Тамырдаш сүзләрдән генә торган рәтне билгеләгез. (**2 балл**)

а) *күз*, *күзлек*, *күзлекле*;

ә) *бәйрәм*, *бәйсез*, *бәйге*;

б) *иген*, *игезәк*, *игелек*;

в) *төшке*, *төшлек*, *төшем*.

8. Юнәлеш килешенең сораулары дөрес күрсәтелгән рәтне билгеләгез. (**2** **балл**)

а) кемгә?

ә) кемгә? нәрсәгә?

б) кемгә? нәрсәгә? кая?

в) кемгә? нәрсәгә? кая? кайда?

9. Калын хәрефләр белән бирелгән исемнәрнең килеше дөрес күрсәтелгән рәтне билгеләгез. (**2 балл**)

*Курыкма тугыз башлы* ***еланнан****, курык икейөзле* ***адәмнән****.* (Мәкаль)

а) баш килеш;

ә) иялек килеше;

б) төшем килеше;

в) чыгыш килеше.

10. Мәкальдәге фигыльнең үзенчәлекләре дөрес күрсәтелгән рәтне билгеләгез. (**2 балл**)

*Мәскәү бер көндә төзелмәгән.* (Мәкаль)

а) хәзерге заман хикәя фигыль, III зат берлек санда, юклыкта;

ә) үткән заман хикәя фигыль, III зат берлек санда, юклыкта;

б) үткән заман хикәя фигыль, II зат берлек санда, юклыкта;

в) киләчәк заман хикәя фигыль, III зат берлек санда, юклыкта.

**II. Башыгызны эшләтегез.**

Мәкальләрдәге төшеп калган саннарны дөрес итеп урнаштырыгыз. (**4 балл**)

1) ... киңәш ... булса, 2) Алдыңа ... карасаң,

... егет ... була. Артыңа ... кара.

3) ... ишет – ... сөйлә.

Саннар: *бер*, *биш*, *йөз*, *бер*, *илле*, *мең*, *ике*, *бер*

**III. Теоретик бирем.**

Сузык авазлар турында белгәннәрегезне языгыз. (**12 балл**)

**IV. Гамәли-иҗади бирем.**

1. Табышмакны укыгыз, җавабын языгыз. (**1 балл**)

***Энәләре күп, тегә белми.***

2. ***Энәләре*** сүзенә аваз-хәреф анализы ясагыз. (**5 балл**)

3. Үзегез яраткан берәр йорт хайваны турында 12 – 15 җөмләдән торган бәйләнешле текст языгыз. (**12 балл**)